दैबानानि सैनांनाय सुबुंफोरा दै गेजेराव थानो गोनां जानांनायनि उनावबो बिसोरखौ रैखा खालामनो रावबो ओंखार बोयाखै होननानै अजद सिखांदों। न-बां, फिसिनाय जिब-जुनार, आबाद दुब्लि गासैबो दैबानाजों सैनांदों। थारैनो हादरसायाव कर’नानि गिख्रंथाव थासारि जाबाय थानाय समावनो गुबुन मोनसे मिथिंगायारि जाथायाव सैनांदों गामिनि सुबुंफोरा। फोरमाय नांगोनदि बे बोसोराव आसामाव दैबानाया जाथ’वाखैमोन। बिनि उल्थायै जायगा-जायगा रानस्राव जानानै आबादारिफोरखौ खाफाल हमनांदों। बिदि समावनो दैबाना आरो रानस्राव थासारिनि थाखाय बारमण्डलखौ सोलायनायनि इसारा नुयो। अखा आरो दैनि आंखालाव आबादारिफोरनि दुब्लिया राननानै हा गावस्रानो गोनां जानाय खौरां मोनो। दै जगायथाय बिफान मुंनि मोनसे बिफान दंब्लाबो आरो दै जगायनायनि गोबां बिथांखि थासेयावबो बांसिन आबादारिफोरानो बे सुबिदाखौ मोनाखै। हादरसायाव रानस्राव थासारि जाबाय थानाय समावनो गोबावै हानाय अखानि दैजों दैबाना जानानै गं 21 जिल्लाफोरनि गामिफोरा दैबानाजों सैनांदों। दैबानाजों सैनां जानाय गामिफोरनो सोरखारि बिफाननि सुबुंफोरा खौरां लाहैयैया जोबोर दुखुनांथाव होननानै अजद सिखांदों खायसे जायगाफोराव। आदारनि आंखाल, थानो जायगानि आंखाल, सावस्रि सिबिथायनि आंखाला लाख-लाख गामिनि सुबुंफोरा जिउखांनायाव असुबिदा मोन्दों। न-बां लोगोसे दैबानाया मथावरि, लामाफोरा गोबां खहा जादों। नाथाय गोसो जायोब्ला सोरखारा थाम लाखसो दैबानाजों सैनांनाय सुबुंफोरखौ हेफाजाब होनो बारा गिदिर बाथ्रा नङा। बिनिखायनो सोरखारा बिसोर बादि दैबानाजों सैनांनाय सुबुंफोरखौ हेफाजाब होनो हायो नामा साननो हायो !